በኢትዮጵያ በኮሮና ቫይረስ የተያዙ ሰዎች ቁጥር 65 ደረሰ
 ባለፉት 24 ሰዓታት የላቦራቶሪ ምርመራ ከተደረገላቸው 442 ሰዎች መካከል ዘጠኙ የኮሮና ቫይረስ እንደተገኘባቸው መረጋገጡን ተከትሎ በኢትዮጵያ በቫይረሱ የተያዙ ሰዎች ቁጥር 65 ደርሷል።  የጤና ሚኒስትሯ ዶክተር ሊያ ታደሰ ትላንት እንደተናገሩት ቫይረሱ እንዳለባቸው የተረጋገጠው ሁሉም ግለሰቦች የጉዞ ታሪክ ያላቸው ናቸው። ከግለሰቦቹ መካከል ሰባቱ ኢትዮጵያውያን ሲሆኑ አንድ ኤርትራዊ ቀሪዋ ደግሞ የህንድ ዜግነት ያላት መሆኗንም ተናግረዋል።  አራቱ ኢትዮጵያውያን ከዱባይ ወደ ኢትዮጵያ መጥተው በለይቶ ማቆያ ክትትል ሲያደርጉ የነበሩ መሆኑንም ገልጸዋል። ሁለቱ የቱርክ እንዲሁም ሌላኛዋ ኢትዮጵያዊት ደግሞ የእንግሊዝ ሃገር የጉዞ ታሪክ ያላቸው ሲሆን ሁሉምበለይቶ ማቆያ ውስጥ ክትትል ሲያደርጉ መቆየታቸውን አውስተዋል። የ20 ዓመቷ ህንዳዊት የአሜሪካ እንዲሁም የ40 ዓመቱ ኤርትራዊ ደግሞ የዱባይ ጉዞ ታሪክ ያላት ናቸው ብለዋል።  በጽኑ ሕሙማን ክፍል ከሚገኙት ሁለት ግለሰቦች መካከል አንዱ የጤና መሻሻል በማሳየቱ ከክፍሉ መውጣቱንም ዶክተር ሊያ አስረድተዋል። እስከአሁን ባለው ሂደትም በኢትዮጵያ ለ3 ሺህ 232 ሰዎች የላቦራቶሪ ምርመራ መደረጉን ጠቁመው፣ ቫይረሱ ከተገኘባቸው ሰዎች መካከል 57ቱ የሕክምና ክትትል እያደረጉ ይገኛሉም ነው ያሉት። አራት ግለሰቦች ከቫይረሱ ያገገሙ ሲሆን ሦስቱ በቫይረሱ ህይወታቸው ማለፉ ይታወሳል። ሌሎች ሁለት ግለሰቦች ደግሞ ወደ ሃገራቸው ተሸኝተዋል ሲል የዘገበው ኢዜአ ነው። አዲስ ዘመን ሚያዝያ 3/2012